Uppsjávarveiðiskip HB-Granda , Ingunn og Faxi , komu til Akraness í nótt með um 400 tonn af gulldeplu hvort skip . Skipin hafa verið þrjá sólarhringa að veiðum og tafði bræla þau um tíma . Björn Almar Sigurjónsson rekstrarstjóri fiskimjölsverksmiðja HB-Granda segir erfitt að eiga við gulldepluna því hún veiðist aðeins í björtu þannig að stuttur tími gefst til veiða í svartasta skammdeginu . Nú eru komin um 3.000 tonn af gulldeplu á land á Akranesi . Talsverð ólykt fylgir bræðslu á gulldeplunni en Björn Almar segir það ráðast af hversu ferskt hráefnið sé því erfitt sé að kæla farmana . Þó hafi Faxi búnað til krapakælingar og hann reynist vel til kælingar á gulldeplunni . Þriðja uppsjávarveiðiskip HB-Granda , Lundey , er á veiðum og er væntanlegt til Akraness í nótt eða á morgun úr sínum síðasta túr á árinu . Líklegt er að Ingunn fari einn túr í viðbót en óvíst er með Faxa .